
REZUMAT 


Cercetarea muzicii bizantine a început în România în primele decenii ale secolului al XX- 
lea, îndeosebi datorită studiilor preotului Ioan D. Petrescu. Un grup restrâns de cercetători a 
continuat această muncă în cea de-a doua jumătate a secolului trecut, deschizând 
importante direcții de cercetare, orientate cu predilecție asupra manuscriselor muzicale din 
fondurile româneşti. După anul 1990, o dată cu schimbarea regimului politic, s-a scris destul 
de mult despre muzica bizantină în România. Lucrarea noastră încearcă să surprindă sintetic 
aceste preocupări, izvorâte din legitime întrebări legate de vechimea muzicii bizantine în 
spațiul românesc, contribuția autohtonă la perpetuarea tradiției bizantine, particularități ale 
cântării de strană din diferite zone ale României. Sunt prezentate principalele teme de 
cercetare abordate în ultimele decenii în România, manifestările științifice și categoriile de 
lucrări publicate în acest răstimp. Numeroase întrebări au frământat de-a lungul deceniilor 
pe cei interesați de muzica bizantină. Acum, multe dintre acestea aparţin tinerilor doritori să 
reînvie vechea muzică bizantină în stranele bisericilor românești. Nedumeririle şi 
dificultățile cu care se confruntă aceștia în interpretarea adecvată a semiografiei specifice 


* Lucrarea a fost prezentată, într-o primă variantă, la a V-a ediţie a Conferinţei internaționale 
(„Conference Musicological-Psaltic”), cu tema „Questions and Answerson the Psaltic Art”, Athens, 13- 
15 December 2012. 

sunt sintetizate în partea finală a lucrării noastre, o secţiune a întrebărilor care își așteaptă 
încă răspunsul. 


Cuvinte cheie: muzică bisericească, tradiţie bizantină, manuscris muzical, notație 
neumatică, transcriere, procesul de „românire”, teme de cercetare 


Introducere 


Muzica bizantină face parte integrantă din trecutul de artă, cultură și 
spiritualitate al României, iar manuscrisele din bibliotecile româneşti constituie 
pentru noi un preţios tezaur și o importantă mărturie a unui trecut care ne leagă de 
Bizanţ, dar şi de toate acele ţări care au avut în practica lor liturgică ritul ortodox. 
Cercetarea acestor manuscrise, precum și a muzicii bizantine, a început în România 
în primele decenii ale secolului al XX-lea, iar în ultimii douăzeci de ani s-a 
intensificat și diversificat. Numeroase întrebări legate de muzica bizantină și 
practicarea acesteia în spaţiul românesc şi-au găsit răspuns datorită muncii depuse 
de muzicologii români, dar multe alte nelămuriri continuă să-i frământe pe cei 
interesați de muzica bisericească, cercetători sau psalți, incitând la noi cercetări. 

Lucrarea noastră încearcă să surprindă sintetic aceste preocupări, izvorâte 
din legitime întrebări legate, îndeosebi de vechimea muzicii bizantine în spaţiul 
românesc, contribuţia autohtonă la perpetuarea tradiţiei bizantine, particularități 
ale cântării de strană din diferite zone ale României. Vom prezenta principalele 
teme de cercetare abordate în ultimele decenii în țara noastră, manifestările 
ştiinţifice şi categoriile de lucrări publicate în acest răstimp. În Transilvania, zona 
de vest a României unde îmi desfăşor activitatea, sunt tot mai numeroşi tinerii 
doritori să reînvie vechea muzică bizantină în stranele bisericilor românești. 
Nedumeririle şi dificultăţile cu care se confruntă aceștia în interpretarea adecvată a 
semiografiei specifice sunt sintetizate în partea finală a lucrării noastre, o secțiune a 
întrebărilor care își aşteaptă încă răspunsul. 

Am decis ca această schiță a cercetării muzicii bizantine în România să fie 
structurată pe baza criteriului istoric, deoarece preocupările actuale ale 
bizantinologilor, sunt urmarea unor etape succesive, a unor condiții particulare în 
care s-a desfăşurat activitatea de cercetare în ultimul secol. 


1. Prima întrebare 


Un prim contact cu muzica din Biserica Ortodoxă Română este probabil 
deconcertant pentru un cercetător din afara ţării, pentru că spațiul românesc se 

singularizează prin paradoxul coexistenţei în manifestările scrise ale repertoriului 
muzical bisericesc a două sisteme semiografice. Neume și portativ conservă în 
paginile cărţilor de strană cântări bisericeşti având origine comună, dar trăsături 
stilistice diferite, condiţionate în mare parte de sistemul semiografic utilizat. De ce se 
cântă de pe notații diferite? Cum s-a ajuns la această situație? Răspunsul îl putem afla 
dacă ne întoarcem privirea înapoi, spre secolul al XIX-lea, când au fost tipărite 
primele colecţii de cântări bisericești cu notație guidonică. Aproape concomitent, în 
Moldova au fost transcrise din notația neumatică cântările cele mai importante de la 
cele trei slujbe principale, iar în Transilvania şi Banat a fost notat pe portativ și tipărit 
repertoriul necesar săvârșirii slujbelor religioase. Modalitatea de lucru a fost diferită, 
dar obiectivul principal vizat prin tipărirea unor cântări bisericești pe portativ a fost 
același: păstrarea nealterată a muzicii din bisericile româneşti. 

Diferit era şi contextul social-politic şi cultural din cele două mari zone 
românești delimitate de lanţul carpatic. Începutul mișcării de renaștere naţională prin 
încheierea domniilor fanariote, ca urmare a revoluţiei din 1821, unirea şi creare 
statului naţional modern, obţinerea independenţei sunt evenimente istorice care au 
avut o puternică rezonanţă și în cultura românească, iar secolul al XIX-lea ne apare ca 
un timp al renașterii și al modernizării societăţii; împreună cu întreaga societate, 
oamenii de cultură au făcut efortul de a se alinia popoarelor civilizate ale Europei. 
Toate aceste afirmaţii nu includ partea de vest a teritoriului actual al României 
(Transilvania) care făcea parte din Imperiul Austro-Ungar, în a doua parte a secolului 
al XIX-lea. De aceea, trebuie să prezentăm separat situația din cele două zone. 

În prima jumătate a secolului al XIX-lea, în provinciile românești din sud și 
est — Muntenia (Ţara Românească sau Valahia) și Moldova - muzica bisericească a 
urmat același traseu ca şi cea din Grecia, fiind adoptată Noua Metodă, prin activitatea 
didactică și editorială a lui Petru Efesiu, venit la Bucureşti în 18161. La scurt timp, 
Macarie Ieromonahul (?1770-1836) şi Anton Pann (?1793/1797-1854) au tradus și 
tipărit repertoriul de cântări în limba română?, astfel că pe la mijlocul secolului al XIX- 
lea cântarea în limba română s-a generalizat. Procesul de adaptare a melodiei de 
origine bizantină la limba română a continuat până la începutul secolului al XX-lea, 
dar notația neumatică este folosită şi astăzi în stranele din sudul și estul României, 
deși, au existat încercări de trecere la portativ, aşa cum vom vedea ceva mai departe. 


l Este cunoscut faptul că, în 1816, Petru Efesiul a deschis la București o școală unde a predat Noua 
Metodă și, tot acolo, a tipărit în 1820 primele cărți cu notație neumatică (Neon Anastasimatarion și Neon 
Doxastarion). 

2 Ieromonahul Macarie a tipărit primele cărți în limba română, la Viena, în 1823 (Teoreticon, 
Anastasimatar şi Irmologhion), cântările din cărţile sale fiind ulterior reeditate și multe dintre ele păstrate 
până astăzi în cadrul slujbelor. Anton Pann a tipărit 14 colecţii de cântări și trei cărți teoretice. 

Biruinţa limbii române în Biserică a fost doar un element al procesului de 
afirmare națională și de modernizare a cântării bisericești. Aceasta se petrecea într-o 
perioadă în care o nouă orientare începea să se contureze, deoarece tot mai 
numeroase erau vocile care cereau înlocuirea psaltichiei și adoptarea cântării corale. A 
contribuit la aceasta, atât contactul cu muzica apuseană — mai ales prin spectacolele de 
operă! — cât şi influența pe care muzica armonică din Biserica rusă a exercitat-o în 
epocă. Nevoia de a înlocui monodia, preferința pentru această soluție radicală, 
corespundeau însă tendinței generale de înnoire care se manifesta în toate 
compartimentele vieții provinciilor româneşti. 

Ideea de cor, în Biserica Ortodoxă Română datează de pe la sfârșitul secolului 
al XVIII-lea, când starețul mănăstirii Neamţ, Paisie Velicikovski, acceptase cântarea 
armonică adusă de călugării ruşi veniţi la acea mănăstire. Ştim sigur că în 1826, în 
sud-vestul României, se practica și cântarea corală. O anumită solemnitate, 
monumentalitate a slujbei a dus la înființarea primelor coruri bisericești — în 1836, la 
Bucureşti şi, în 1844, la Iaşi. 

O dată cu apariţia primelor coruri bisericești s-au conturat două poziții 
distincte în privinţa repertoriului bisericesc. Adepții înnoirilor vedeau în cântarea 
corală o posibilitate de aliniere la sistemul muzicii occidentale, prin notație, creație și 
interpretare. Pe de altă parte, opozanții acestora blamau părăsirea cântării tradiționale 
de strană, o dată cu adoptarea unui repertoriu străin. Partizanii celor două orientări 
au fost într-o permanentă dispută, care a atins apogeul către 1860. Un decret al 
domnitorului Alexandru loan Cuza? (1820-1873), care considera muzica psaltică o 
reminiscență a epocii fanariote, a impus generalizarea cântării corale. Profesorului 
loan Cartu i-a revenit importanta misiune de a organiza corurile bisericești, de a le 
îndruma și a le controla activitatea. 

Evenimente nedorite+ au făcut ca acest amplu proces de transformare a 
muzicii bisericeşti să rămână doar un deziderat. Mai mult chiar, s-a creat o stare de 
confuzie, datorită dificultăților de organizare şi instruire a corurilor şi a lipsei unui 
repertoriu unitar. Această criză s-a prelungit până spre sfârşitul secolului al XIX-lea și 
a fost remarcabil surprinsă în Memoriul pentru cântările bisericeşti în România, elaborat 


1 Primele turnee ale trupelor străine de operă au avut loc la sfârşitul secolului al XVIII-lea, dar din 1843 au 
început stagiunile permanente ale operei italiene la Bucureşti. 

2 În prefața Octoihului tipărit de Constantin Diaconovici Loga în 1826 este descrisă pe lângă cântarea de 
strană şi cea corală, care se învăţa şi se practica la Arad. Vezi: Octavian Lazăr Cosma, Hronicul muzicii 
româneşti, vol. III, Editura Muzicală, Bucureşti, 1975, p. 147. 

3 Decretul nr. 101 din 18 ianuarie 1865. 

4 În 1866, domnitorul Alexandru loan Cuza a fost nevoit să abdice, iar profesorul loan Cartu, care fusese 
însărcinat cu instruirea dirijorilor de cor, a decedat. 

de Episcopul Melchisedec al Romanului! și citit în sesiunea de toamnă a Sfântului 
Sinod din anul 1881. Memoriul este un studiu amplu asupra muzicii bisericeşti din 
Ţările Române. Autorul sintetizează informaţiile istorice existente la acea vreme, 
referitoare la muzica practicată în bisericile Răsăritului Ortodox, din cele mai vechi 
timpuri, până în epoca modernă. Nu insistăm asupra acestui important document; 
reținem doar că, la punctul 7 al concluziilor, Episcopul Melchisedec își precizează 
poziţia în legătură cu notația, optând pentru o semiografie unitară, care poate să 
apropie cele două repertorii, psaltic şi coral, şi să integreze cântarea bisericească în 
„arta generală musicală”? şi pledează pentru transcrierea cântărilor bisericeşti. 
Memoriul se încheie cu un Proiect de regulament pentru îmbunătăţirea muzicii 
bisericești în România. 

Ca urmare a acestui Memoriu au fost tipărite primele cărți cu cântări 
bisericeşti transcrise pe portativ. Autorii transcrierilor au fost muzicienii ieşeni Gavriil 
Musicescu, Gheorghe I. Dima? și Grigore I. Gheorghiut. Între 1881-1899, aceştia au 
editat 13 colecţii cu repertoriul psaltic în notație liniară5. În anul 1899, Gavriil 
Musicescu a înaintat Sf. Sinod al Bisericii Ortodoxe Române o cerere prin care solicita 
introducerea cărţilor ca manuale în Seminarii, dar aceasta a fost respinsă. Unul dintre 
motivele eșecului cu care s-a soldat această iniţiativă îl constituie lipsa unor prealabile 
studii ştiinţifice asupra notaţiei muzicii bizantine în ansamblul ei, urmarea fiind lipsa 
pe portativ a oricăror indicii legate de semnele consonante. Prin urmare, notația 
neumatică a continuat să fie folosită în sudul și estul României, iar muzica armonică a 
fost integrată slujbei Sfintei Liturghii, la bisericile unde există posibilitatea alcătuirii 
unor coruri. 

În Transilvania, parte a Imperiului Austro-Ungar timp îndelungat, întregul 
demers al tipăririi pe portativ a cântărilor bisericești a avut cauze și conotaţii diferite. 
În primul rând, au lipsit şcolile, cărțile, iar psalții și cunoscătorii notaţiei neumatice 
s-au împuţinat. Transmiterea orală, cu tot ceea ce aceasta presupune, a fost singura 
modalitate de conservare a cântării de strană ortodoxe în contextul propagandei 
calvine și protestante. Notarea unui repertoriu a cărui păstrare depindea de memoria 
colectivă a devenit o necesitate stringentă. Pentru că doar notația guidonică era 
accesibilă, aceasta s-a impus de la sine. Nu întâmplător, prima carte cu cântări de 


1 Episcopul Melchisedec, Memoriu pentru cântările bisericeşti în România, în „Biserica Orotodoxă Română”, 
1881, anul VI, nr. 1, p.43. 

2 Ibidem, p. 15. 

3 Gheorghe I. Dima (secolul al XIX-lea, la Iaşi), profesor de muzică, psalt, compozitor de muzică 
bisericească. 

1 Grigore I. Gheorghiu (1837-1922), psalt şi dirijor al corului de la Catedrala Mitropoliei din Iaşi, profesor 
de muzică bisericească la Seminarul teologic Veniamin Costache de la Socola. 

5 Amintim dintre acestea: Rânduiala Vecerniei de sâmbătă seara a celor 8 glasuri (1883), Cântările Vecerniei (cărți 
separate pentru fiecare glas, 1884-1889), 17 Axioane (1897), Catavasiile sărbătorilor (1889) etc. 

strană în notație lineară a apărut în Bucovina!, înaintea volumelor lui Musicescu. Ne 
referim la Psaltichia bisericească așezată pe note lineare, tipărită la Viena, în 1879, de 
Silvestru Morariu Andrievici din Cernăuţi; melodiile nu sunt însă transcrieri de pe 
neume ale repertoriului bisericesc, ci o consemnare pe portativ aceea ce se cânta în 
biserici. 

În același fel a fost realizată şi cartea profesorului Dimitrie Cunţanu de la 
Sibiu, apărută tot la Viena, în 1890, cu titlul Cântările bisericeşti după melodiile celor opt 
glasuri ale bisericii ortodoxe. Ca şi în Bucovina, această lucrare este rezultatul implicării 
autorităţii bisericeşti, a marelui mitropolit Andrei Șaguna, preocupat de situaţia 
muzicii de cult. În Banat, primele cărți cu muzică bisericească au fost tipărite în 
secolul al XX-lea, începutul fiind făcut de Trifon Lugojan?, urmat de Terentius 
Bugariu:, cu o colecție care însă nu s-a impus, în 1927 fiind reeditat repertoriul notat 
de Trifon Lugojan:. În zona de vest a Transilvaniei (Bihor), colecţia tipărită de 
Cornel Givulescu în 1929 a rămas manualul de referință pentru școlile teologice. 

Muzica bisericească notată pe portativ s-a impus și a rămas neschimbată în 
partea de vest a României, astfel că, neume și portativ continuă să coexiste în 
practica de strană din țara noastră. 


2. Primele răspunsuri și noi întrebări 


Încercăm să răspundem în continuare la două întrebări care vizează 
demararea cercetărilor asupra muzicii bizantine în România: când a început 
studiul ştiinţific al acesteia şi care au fost primele teme de cercetare? 

Contactul cu muzicologia vest-europeană, unde interesul pentru cultura 
bizantină era în creştere, a influenţat și muzicienii români care studiau acolo. Așa 
s-au conturat primele preocupări românești legate de muzica bizantină și s-au 
conturat primele nedumeriri. 

Primele „răspunsuri” referitoare la muzica bizantină datează în România 
din prima jumătate a secolului al XX-lea, iar consistenţa acestora a avut urmări 
importante pentru evoluţia ulterioară a domeniului. Le găsim formulate în 


1 Regiune din nord-estul României; o parte a acestui teritoriu face parte astăzi din Ucraina. 

2 Trifon Lugojan, Strana (Cele Opt Glasuri, Heruvice, Irmoase, Pricesne), Tipografia Diecezană, Arad, 
1905. 

3 Terentius Bugariu, Sentinela cântărilor bisericeşti - române, Tipografia Sudungară, Timişoara, 1908. 

4 Trifon Lugojan, Cele Opt Glasuri la Vecernie, Tipografia Diecezană, Arad, 1927. 

5 Cornel Givulescu, Cele opt glasuri, [Oradea, 1929], Editor Fondul de Excursie al Absolvenţilor Academiei 
Teologice Ortodoxe Române, Oradea, promoţia 1932. 

capitolele cărţii Les idiomeles et le Canon de l'Office de Noël’, publicată în 1932, de 
preotul loan D. Petrescu?. De fapt, este unanim acceptată afirmaţia conform căreia 
cercetarea muzicii bizantine în România a început o dată cu această lucrare, 
„monodia bizantină devenind astfel obiect de cercetare ştiinţifică”3. Volumul este 
rezultatul activităţii începute la Paris, la îndemnul profesorului său de cânt 
gregorian de la Schola Cantorum, Amédée Gastoue (cel care catalogase în 1907 
manuscrisele bizantine de la Biblioteca Naţională din Paris). 

Numeroase întrebări s-au ivit în faţa cercetătorului I.D. Petrescu, superior 
al Capelei Române din capitala Franţei, dar şi practicant al cântului gregorian și 
cunoscător al paleografiei latine; preotul-muzician a căutat răspunsuri în 
manuscrisele bizantine din Biblioteca Naţională din Paris, în Biblioteca mănăstirii 
Grottaferrata şi în tradiția cântării din Biserica Ortodoxă. Capitolele lucrării 
tratează aspecte teoretice de mare importanță pentru muzica medievală: modurile 
bizantine, sistemele de notație neumatică, structura melodică a stihirilor și a 
canonului, formulele melodice, posibilitatea transcrierii pe portativ etc. Conţinutul, 
densitatea informaţiilor, fermitatea concluziilor formulate de autor au atras îndată 
atenţia asupra lucrării; în afară de Amédée Gastous, bizantinologii H.].W. Tillyard 
şi Oliver Stunk, istoricul român Nicolae lorga, muzicologul francez L. Serraz au 
publicat recenzii sau aprecieri asupra importanţei volumului, care a primit, de 
altfel, premiul „Thorlet” al Academiei Franceze, L'Institut des Beaux-Arts din Paris 
(1933). 

Pentru români, lucrarea de sinteză a preotului Petrescu aducea nu doar o 
multitudine de informaţii referitoare la un domeniu aproape necunoscut atunci la 
noi, ci oferea şi un model viabil în ceea ce priveşte metoda de cercetare: susținerea 
oricăror afirmaţii numai pe baza manuscriselor existente; metoda de cercetare 
comparată, prin intermediul căreia a studiat evoluția idiomelelor în timpul a patru 
secole (XI-XIV), prezentarea de facsimile şi transcrieri vor rămâne elemente 
constante ale studiilor sale, dar şi ale cercetărilor româneşti ulterioare. 


1 Ioan D. Petrescu, Les idiomeles et le Canon de l'Office de Noël, preface de Amédée Gastous, Librairie 
orientaliste Paul Geuthner, Paris, 1932. 
2 loan D. Petrescu (1884-1970), preot şi bizantinolog român; studii la Seminarul „Nifon” din Bucureşti 
(1895-1902), la Facultatea de Teologie din Bucureşti (1902-1906, lic. 1907), Conservatorul din Bucureşti 
(1924-1928) şi „Schola Cantorum” din Paris (1928-1931). Preot la biserica „Sf. Visarion” din Bucureşti 
(1911-1968); între anii 1928 şi 1931, detaşat la biserica ortodoxă română din Paris, profesor de Istoria 
muzicii orientale şi de Paleografie muzicală bizantină (1934-1941), profesor de Cânt gregorian (1937- 
1941) şi director (1939-1941) la Academia de Muzică religioasă din Bucureşti, profesor de Cânt 
gregorian la Conservatorul din Bucureşti (1941-1948). 
3 Titus Moisescu, Monodia bizantină în gândirea unor muzicieni români, Editura Muzicală, Bucureşti, 1999, 
p.7. 

Muzica bizantină a secolelor X-XVIII a constituit obiectul predilect de 
cercetare al preotului I.D. Petrescu, care a făcut o muncă de pionierat în bibliotecile 
românești din București şi Craiova, dar a încercat să răspundă unor întrebări 
referitoare la modurile și semiografia bizantină și prin cercetările sale în bibliotecile 
din Paris, Roma, Grottaferratta, Milano sau Berlin. Cunoașterea practică a cântării 
de strană, a tradiţiei vii din spaţiul românesc a contribuit la plasarea sa pe un alt 
palier al cercetărilor, pe o poziție diferită de cea a cercetătorilor occidentali — E. 
Welles, C. Hoeg, H.J.W. Tillyard.! Modul de raportare al cercetătorului I.D. 
Petrescu la muzica bizantină a fost menţinut şi de cercetătorii români, din a doua 
jumătate a secolului trecut, animați îndeosebi de întrebări referitoare la muzica 
bizantină din spaţiul românesc. 


3. Direcţii de cercetare și răspunsuri noi în a doua jumătate a secolului al XX-lea 


Continuând incursiunea noastră istorică, noi întrebări se ivesc referitoare la 
muzica de strană şi activitatea muzicologilor români din a doua jumătate a 
secolului al XX-lea. În această perioadă, apar colecţii de cântări cu notație dublă, 
dar şi volume importante, izvorâte din curiozitatea ştiinţifică a puţinilor muzicieni 
cu cunoştinţe de paleografie muzicală. Care a fost rostul cărților de muzică 
bisericească în notație muzicală dublă? De ce tendinţa de a transcrie pe portativ 
muzica bizantină s-a manifestat atât de puternic în rândul muzicologilor români timp 
de decenii? Sunt două aspecte importante pe care le vom dezbate în continuare. 

Pentru a putea înțelege o anumită predilecție a românilor pentru transcrierea 
pe portativ trebuie să ne amintim că la mijlocul secolului al XX-lea s-a schimbat 
regimul politic în România?. Printre consecințe se numără şi reducerea drastică a 
şcolilor teologice de nivel mediu și universitar, ceea ce a provocat numeroase 
neajunsuri muzicii bisericești. În primul rând, s-a împuţinat numărul celor care 
cunoşteau notația neumatică, inclusiv printre cei care slujeau în biserică. În acest 
context s-a recurs din nou la transcrierea melodiilor psaltice pe portativ, dar acestea 
au fost prezentate în notație simultană. Așa a apărut repertoriul numit „uniformizat'5, 


1 Activitatea sa de cercetare este remarcabil prezentată de muzicologul Titus Moisescu în volumul 
Monodia bizantină în gândirea unor muzicieni români, op. cit., p. 9-87. 

2 La 30 decembrie 1948 a fost proclamată Republica Populară Română și s-a instaurat regimul comunist. 
3 În anul 1951 a fost tipărită Gramatica muzicii psaltice, autori: Nicolae Lungu (1900-1993), Grigore Costea 
(1888-1963), Ion Croitoru (1884-1972), la Editura Institutului Biblic şi de Misiune al Bisericii Ortodoxe 
Române din Bucureşti. După principiile din acestă carte au fost transcrise cântările de la Vecernie și Utrenie 
şi publicate sub titlul Anastasimatarul uniformizat, la aceeaşi editură. S-a urmărit eliminarea diferențelor 
zonale cu ajutorul unor colecţii unice care ofereau posibilitatea de a cânta, în funcţie de tradiția locului, de pe 
neume sau de pe portativ. 

promovat prin includerea în programele seminariilor şi facultăţilor teologice. Deşi 
obligatoriu, acesta nu a fost agreat și în fiecare zonă au continuat să fie folosite 
colecţiile locale, cu neume sau portativ. 

Transcrierea pe portativ a melodiilor nu constituia o noutate, fiind prezentă 
în analizele comparate realizate de preotul loan D. Petrescu în lucrările sale. Ulterior, 
publicarea cărții diaconului Grigore Panţiru (1905-1981), Notaţia și ehurile muzicii 
bizantine! în care neumele erau explicate prin echivalentul lor pe portativ, a contribuit 
la apropierea muzicienilor laici de notația neumatică — implicit și de muzica 
bisericească. Printre aceştia s-au numărat și compozitorii interesați de valorificarea 
moștenirii muzicale autohtone în creaţiile lor. 

Este interesant de observat cum, în acel context cultural tot mai dificil 
(îndeosebi după vizita președintelui Nicolae Ceaușescu în Coreea de Nord — 1978) au 
fost puse în valoare vechi documente muzicale. Este meritul regretatului muzicolog 
Titus Moisescu, director al Editurii Muzicale mai bine de două decenii, de a fi 
îndepărtat atenţia cenzorilor de la aspectele care trimiteau spre Biserică şi religie, prin 
sublinierea valorii documentare a manuscriselor și posibilitatea de a pune România 
într-o lumină favorabilă prin publicarea acestora, aspecte la care conducerea 
Partidului Comunist şi Ceaușescu erau destul de sensibili. Astfel a putut fi inițiată în 
1977, cu sprijinul Uniunii Compozitorilor și Muzicologilor din România, seria 
„Izvoare ale Muzicii românești”. Cărţile publicate au readus în atenția muzicienilor 
cultura bizantină, oferind totodată un bogat material de studiu, pentru muzicologi 
și compozitori, prin ediţiile sale Monumenta şi Transcripta. 

Volumele tipărite erau însă tot atâtea răspunsuri la întrebările care i-au 
frământat în anii '60 pe Gheorghe Ciobanu (1909-1995), Marin lonescu (1909-1992) 
sau Titus Moisescu (1992-2002) — formaţi ca cercetători de preotul Ioan D. Petrescu 
- când au desfășurat o campanie susținută de identificare și adunare a 
manuscriselor din mănăstiri şi de la biserici, amenințate cu dispariţia în condiţiile 
politice ale vremii, la Biblioteca Academiei Române. Li s-au alăturat, treptat, şi alți 
muzicieni, îndeosebi dintre cei care frecventaseră școli teologice înainte de 1950, 
precum arhidiacon Sebastian Barbu-Bucur (1930-2015), preoţii Alexie Buzera (1934- 
2011), Florin Bucescu (n. 1936) şi Nicu Moldoveanu (n. 1940), muzicologul 
Constantin Catrina (n. 1933-2013) ş.a. Principalele aspecte asupra cărora şi-au 
concentrat atenţia sunt legate de rolul pe care l-au avut românii la perpetuarea 
tradiției muzicale bizantine. lată câteva dintre întrebările la care au căutat răspuns 
prin cercetările lor: 

- care este numărul manuscriselor muzicale bizantine din România și unde se află 
acestea? 


1 Grigore Panţiru, Notația şi ehurile muzicii bizantine, Editura Muzicală, Bucureşti, 1971. 

- care este raportul între cultura muzicală bulgară şi muzica psaltică românească? 
- există manuscrise copiate sau redactate de români? 

- au compus românii muzică bizantină? 

- care au fost limbile de cult ale românilor? 

- când și unde s-a cântat în limba română? 

- care este vechimea genului cromatic în muzica bizantină? 

Studiile elaborate de muzicologii menţionaţi au dat răspunsul la aceste 
întrebări. Vom puncta în continuare principalele rezultate ale cercetărilor din a 
doua jumătate a secolului al XX-lea. Într-o primă fază: 

- au fost întreprinse primele cercetări privind muzica bizantină în România!; 

- au fost cercetate manuscrise muzicale din diferite perioade? 

- a fost demonstrată existenţa unei şcoli muzicale la mănăstirea Putna, care a 
funcţionat neîntrerupt în secolul al XVI-lea; concluzia se bazează pe cele 11 
manuscrise muzicale descoperite treptat în biblioteci din țară și străinătates; 

- au fost identificate şi prezentate primele creaţii ale unui imnograf român: 
Pripealele lui Filotei Monahul de la mănăstirea Cozia“; 

- s-a realizat o primă evidenţă a propediilor din manuscrisele aflate în România”; 

- s-a respins susţinerea nefondată că multe creaţii din secolele XVII-XVIII ar fi 
rămăşiţe ale vechii culturi bulgares; 

- a fost clarificată problema limbilor de cult la români; s-a ajuns la concluzia că 
limba greacă a fost folosită neîntrerupt, încă de la creștinarea românilor, alături de 
latină, apoi de slavonă și, în final, alături de română. Manuscrisele muzicale de la 


1 Gheorghe Ciobanu, Cultura muzicală bizantină pe teritoriul României până în secolul al XVIII-lea, 
comunicare prezentată la Bydgoszez (Polonia), 1972, tipărită în „Musica antiqua Europae Orientalis”, în 
revista „Muzica”, București, anul 23, (1973), nr. 3 (244), pp. 42-47 şi în Studii de etnomuzicologie și 
bizantinologie, vol. I, Editura Muzicală, Bucureşti, 1974, pp. 278-287. 

2 Gheorghe Ciobanu, în Studii de etnomuzicologie și bizantinologie, vol. I, op. cit., Manuscrise psaltice 
româneşti din secolul al XVIII-lea, p. 287-296; idem, Cultura psaltică românească în secolele al XVII-lea şi al 
XVIII-lea, p. 297-306; idem, Un kyrie eleison la patru voci în notație bizantină la începutul secolului al XVII-lea, 
pp. 402-417. 

3 A se vedea în bibliografia anexată studiile referitoare la Școala muzicală de la Putna. 

4 Gheorghe Ciobanu, Pripealele lui Filotei monahul, în Studii de etnomuzicologie și bizantinologie, vol. II, 
Editura Muzicală, Bucureşti, 1979, pp. 269-292. 

5 Sebastian Barbu-Bucur, Propedii ale muzicii psaltice în notație cucuzeliană aflate în Biblioteca Academie R.S. 
România, în „Studii şi cercetări de istora artei”, tom 21, seria TMC, Bucureşti, 1974, pp. 59-70. 

6 Afirmația aparține Episcopului Melchisedec al Romanului și a fost combătută de Gheorghe Ciobanu 
în studiul Originea Canonului Stâlpărilor alcătuit de dascălul Șărban, în: „Mitropolia Olteniei”, Craiova, 
1970, nr. 5-8, pp. 778-787. 

Putna dovedesc preponderența limbii grecești în cult (91,55 % din cântări), în 
perioada medievală și infirmă teoria slavonismului cultural!; 

- a fost demonstrată unitatea cultural-muzicală a românilor din cele trei provincii?; 
- au fost clarificate aspecte ale adoptării Noii Metode în spaţiul românesc şi a fost 
reeditată prima lucrarea de teoria muzicii psaltice în limba română: leromonahul 
Macarie — Theoriticon?. 

În ultimele două decenii ale secolului al XX-lea s-au făcut progrese 
importante în studierea manuscriselor muzicale. În anul 1973, muzicologul 
Gheorghe Ciobanu a făcut o analiză a stadiului cercetărilor muzicii bizantine în 
România (publicată abia în 1979) şi a prezentat obiectivele fixate pentru activitatea 
ulterioară de cei câțiva bizantinologi români care activau atunci: „Am dori să 
selectăm și să elaborăm câteva volume din care să rezulte clar atât evoluţia 
structurală şi stilistică a acestei muzici, cât și linia ascendentă de «românizare» a 
melodiilor...” 

Amintim doar cele mai importante realizări ale acelor ani: 

- diaconul Grigore Panţiru a formulat un răspuns original în privinţa funcției 
îndeplinite de semnele din notația ecfonetică, ca urmare a studierii manuscrisului 
160/1V-34, de la Biblioteca Universitară „Mihai Eminescu” din lașis; 

- arhidiaconul Sebastian Barbu-Bucur a ajuns la concluzii importante privind 
adaptarea melodiei bizantine la limba română: a stabilit principalele faze ale 
procesului de „românire” a muzicii bisericeşti; a publicat primul manuscris cu 
textul integral în limba română, redactat în 1713 de Filothei sin Agăi Jipei (fotocopii 
şi transcrieri) şi a stabilit originea română şi genealogia familiei lui Filothei; a 
identificat şi studiat copiile manuscrisului amintit; a identificat ucenicii lui Filothei 
şi stabilit rolul lor în transmiterea repertoriului liturgic în limba română”; 


1 A se vedea studiul introductiv al volumul III din seria „Izvoare ale muzicii românești” și Gheorghe 
Ciobanu, Limbile de cult la români în lumina manuscriselor muzicale, studiu redactat în 1981, dar publicat 
în: Studii de etnomuzicologie şi bizantinologie, vol. III, Editura Muzicală, București, 1993, p. 87-98. 

2 Gheorghe Ciobanu, Muzica bisericească la români, în revista „Biserica Ortodoxă Română”, 90 (1972), nr. 
1-2, p. 162-195, republicat în Studii de etnomuzicologie și bizantinologie, vol. I, op. cit. p 329-401. 

3 Macarie, Ieromonahul, Opere, I. Theoriticon, studiu introductiv de Titus Moisescu, Editura Academiei 
R.S.R., Bucureşti, 1976. 

4 Gheorghe Ciobanu, Probleme și preocupări contemporane în paleografia muzicală românească, în Studii de 
etnomuzicologie şi bizantinologie, vol. II, op. cit., p. 255. 

5 Grigore Panţiru, Lecţionarul evanghelic de la Iaşi (documenta et transcripta), Editura Muzicală, Bucureşti, 
1982, 224 pagini. 

6 Sebastian Barbu-Bucur, Cultura muzicală de tradiție bizantină pe teritoriul României în secolul XVIII şi începutul 
secolului XLX şi aportul original al culturii autohtone, Editura Muzicală, Bucureşti, 1989, 248 pagini. 

7 Barbu-Bucur, Sebastian, Filothei sin Agăi Jipei-Psaltichie rumânească, vol. I: Catavasier, Editura Muzicală, 
Bucureşti, 1981, în: „Izvoare ale muzicii româneşti”, vol. VII A - Documenta et transcripta; vol.I: Anastasimatar, 
Editura Muzicală, Bucureşti, 1984, în: „Izvoare ale muzicii româneşti”, vol. VII B - Documenta et transcripta; 
vol. III, Stihirariul, Editura Muzicală, 1986, în: „Izvoare ale muzicii româneşti”, vol. VII C - Documenta et 

- muzicologul Titus Moisescu a continuat cercetarea Școlii muzicale de la Putna, a 
transcris pe portativ şi a analizat numeroase exemple (îndeosebi creaţii ale lui 
Evstatie Protopsaltul, Thodeosie Zotica și Dometian Vlahul) pentru a sublinia 
legătura acestei şcoli cu muzica bizantină din spaţiul grec; a descris toate 
manuscrisele din secolul al XVI-lea aparţinând Putnei!; a întocmit un catalog al 
creației lui Evstatie Protopsaltul Putnei? 
- muzicologul Adriana Şirli a întocmit un catalog analitic şi tematic al 
anastasimatarelor din bibliotecile românești’; 
- s-au intensificat cercetările privitoare la contribuția românească, fiind clarificate 
diferite aspecte legate de manuscrise, copişti, psalți sau compozitori români“ 
- a fost întocmit un lexicon al psalţilor, copiștilor și bizantinologilor românis; 
- a fost editată prima istorie a muzicii bizantine în limba română. 

În textul citat mai sus, Gheorghe Ciobanu exprima și îndoiala privind 
evoluţia acestor cercetări: 


„Avem o reţinere: nu suntem siguri că munca noastră va vedea lumina 
tiparului... În afară de acesta, ne întrebăm: Putea-vom noi, oare, duce la bun 
sfârșit ceea ce ne propunem? Pentru că, majoritatea bizantiniștilor activi în 
prezent sunt deja pensionari! Așa fiind, se pune întrebarea: Cine va continua 
această muncă? Pentru că, chiar dacă am duce la bun sfârşit ceea ce ne 
propunem rămâne enorm de făcut până se va cunoaște temeinic această 
cultură, care pornește de la strălucitul Bizanţ, pe care am preluat-o și am dus- 
o mai departe în felul nostru, și de care — să spunem și acest lucru - ne 
rușinăm uneori fără să o cunoaștem, pentru că este monodică, nu polifonică, 
așa cum este cea occidentală”7. 


Editarea primelor volume din seria „Izvoare ale muzicii românești” a adus 
alături de cercul restrâns al paleografilor din deceniile șase-șapte ale secolului 


transcripta; vol. IV, Stihirar-Penticostar, Editura Episcopiei Buzăului, Buzău, 1992, în: „Izvoare ale muzicii 
româneşti”, vol. VII D - Documenta et transcripta. 

1 A se vedea studiile din volumul Muzica Bizantină în spațiul cultural românesc, Editura Muzicală, 
București, 1996. 

2 Titus Moisescu, Catalogul creației muzicale a lui Evstatie Protopsaltul Putnei, Editura Melos, Bucureşti, 
1997. 

sAdriana Şirli, Repertoriul tematic şi analitic al manuscriselor psaltice vechi (secolele XIV-XIX). I. Anastasimatarul, 
Bucureşti, Editura Muzicală, 1985. 

4 A se vedea în bibliografie lucrările tipărite între anii 1980-2000. 

5 Gheorghe Ionescu, Lexicon al celor care de-a lungul veacurilor s-au ocupat cu muzica de tradiție bizantină în 
România, Bucureşti, Editura Diogene, 1994. 

6 Vasile Vasile, Istoria muzicii bizantine şi evoluția ei în spiritualitatea românească, Editura Interprint, Bucureşti, 
1997. 

7 Gheorghe Ciobanu, Probleme şi preocupări contemporane în paleografia muzicală românească, op. cit., p. 255- 
256. 

trecut şi alți muzicologi interesaţi de domeniul bizantinologiei, dornici să înțeleagă 
muzica din vechile manuscrise. Preocupările acestora au putut să se manifeste 
pentru că răspundeau unei cerințe ferme a conducătorilor statului comunist: 
valorificarea moștenirii noastre culturale. Acest deziderat oferă și o explicaţie 
pentru concentrarea cercetătorilor asupra contribuţiei românești la păstrarea 
muzicii bizantine şi doar în plan secund asupra problemelor specifice ale muzicii 
bizantine din întreaga ortodoxie. 

Munca neobosită a puţinilor cunoscători ai notaţiei neumatice, cu abilități 
în domeniul paleografiei şi codicologiei a oferit bibliografia necesară dezvoltării 
acestui domeniu în anii următori. De aceea, privim în urmă cu mult respect spre 
acei cercetători care au reuşit, în condiţiile grele ale comunismului, să desfăşoare o 
activitate atât de consistentă încât, imediat după schimbările din 1989, cei care au 
dorit să se specializeze în domeniul muzicii bizantine au avut la dispoziţie 
suficiente resurse bibliografice, păşind pe drumuri larg deschise de generaţia 
anterioară. 


4. Dialoguri și noi răspunsuri 


În condiţiile libertăţii de exprimare aduse de schimbarea regimului politic, 
experiența cercetătorilor „veterani” a găsit o nouă cale de valorificare, în afară de 
cea a cărților tipărite: dialogul desfășurat în cadrul unor întâlniri ştiinţifice. 
Întrebările şi nedumeririle celor care au studiat ca autodidacţi (cum este şi cazul 
meu) sau ale celor ce abia începeau să studieze, au putut beneficia astfel de 
experiența celor ce au consolidat cercetările de paleografie începute de I.D. 
Petrescu, dar şi de îndrumările unor mari personalități din afara țării. 

Cea mai importantă manifestare ştiinţifică şi, totodată, prilej pentru un 
dialog constructiv, a fost organizată la iniţiativa profesorilor de la Academia de 
Arte „George Enescu” din laşi!, preot prof. univ. dr. Florin Bucescu şi prof. univ. 
dr. Gabriela Ocneanu. Între 1994-2008 au fost organizate anual simpozioane și a 
fost editată revista „Byzantion romanicon”?, aflată sub îngrijirea Centrului de Arte 
Bizantine de la Academia de Arte „George Enescu”. În anul 1998 s-a constituit, în 
jurul unor cercetători consacraţi din întreaga ţară, Centrul de Studii Bizantine lași, 
iar întâlnirile științifice patronate de acesta au devenit internaţionale, lucrările fiind 
publicate în revista „Acta musicae byzantinae”5. 


1 În prezent, Universitatea de Arte „George Enescu” din lași. 

2 Primele două numere ale revistei au apărut sub denumirea „Byzantion”. În anul 2012 a fost tipărit 
volumul cu numerele 8-9 ale revistei. 

3 Primul număr al revista a fost publicat în anul 1999; revista a apărut anual, până în 2008. 

Direcţiile de cercetare din acei ani pot fi sesizate prin parcurgerea celor 
două reviste şi astfel putem constata că: 

- cele mai multe studii ale autorilor români evidenţiază manuscrise și tipărituri din 
secolul al XIX-lea din bibliotecile românești sau atrag atenţia asupra unor 
contribuții românești la copierea sau redactarea unor cărți necesare pentru 
săvârşirea slujbelor/cultului; 

- numărul celor interesați de acest domeniu de cercetare este în continuă creștere, 
printre autorii referatelor numărându-se şi studenți, stimulați şi de concursurile de 
muzicologie şi de interpretare a muzicii psaltice iniţiate de Centrele amintite (mulți 
dintre aceștia finalizează acum studiile doctorale); 

- prezenţa la simpozioane şi publicarea unor lucrări aparținând unor cercetători 
din Grecia aduce în discuţie subiecte noi (precum: thesis și exegeză), care se vor 
regăsi apoi și în preocupările cercetătorilor români; 

- apare o nouă concepţie asupra muzicii psaltice a Noii Metode, înțeleasă ca o 
continuare a muzicii din perioada medievală. 

Unele dintre cărţile tipărite în ultimii ani relevă continuarea unor teme 
urmărite cu consecvență lungi perioade de timp. Astfel, arhid. dr. Sebastian Barbu- 
Bucur a încercat să răspundă în acest răstimp la trei importante întrebări: 

- cum a evoluat muzica bisericească în secolul al XVIII-lea, după redactarea 
primului manuscris în limba română (Psaltichie rumânească, Filothei sin Agăi Jipei)? 
- cine a fost Ghelasie Basarabeanul și care a fost contribuţia sa la promovarea 
muzicii bisericeşti în limba română, în prima jumătate a secolului al XIX-lea? 

- ce manuscrise redactate sau copiate de români sunt păstrate în bibliotecile 
Sfântului Munte Athos? 

Răspunsurile le găsim în cărțile pe care le-a tipărit: cele patru volume care 
însumează cântările lui Ghelasie — risipite în peste 60 de manuscrise! — tipărite în 
colaborare cu preot conf. univ. dr. lon Isăroiu; catalogul manuscriselor muzicale 
româneşti din Muntele Athos? și Anastasimatarul lui Mihalache Moldovlahul, care 
este o preocupare de peste trei decenii?. 


1 Ghelasie Basarabeanu, Vecernier și Utrenier, seria „Izvoare ale muzicii românești” vol. XI A, Editura 
Muzicală, Bucureşti, 2004; vol XI B, Liturghier, Editura Muzicală, București, 2005; Vol XI C, Doxastar, 
Editura Muzicală, București, 2006, vol XI D, Doxastar, Triod, Penticostar, Editura SemnE, Bucureşti, 2007. 
2 Arhid. dr. Sebastian Barbu-Bucur, Manuscrisele muzicale românești de la Muntele Athos, Editura 
Muzicală, București, 2000. 

3 Arhid. Sebastian Barbu-Bucur, Mihalache Moldovlahul. Anastasimatar I, Seria „Izvoare ale muzicii 
românești”, vol. XII A, Editura Muzicală, București, 2008, 575 pag.; Mihalache Moldlovlahul. Anastasimatar 
II, Seria „Izvoare ale muzicii româneşti”, vol. XII B, Editura Muzicală, București, 2011, 582 pag. 

4 Primul studiu în care arhid. dr. Sebastian Barbu-Bucur abordează probleme legate de Anastasimatarul 
lui Mihalache datează din anul 1976. A se vedea: Manuscrise psaltice româneşti și bilingve în notație 
cucuzeliană, în „Studii de muzicologie”, vol. XII, Editura Muzicală, București, 1976, pp. 118-181. 

Neobosiţii cercetători, preot dr. Alexie Buzera, preot dr. Florin Bucescu şi 
prof. dr. Constantin Catrina au finalizat studii referitoare la zonele Oltenia, 
Moldova (zona din estul României) și Braşov, îmbogăţind bibliografia de 
specialitate cu lucrări de sinteză deosebit de interesante! care evidențiază 
contribuţii locale şi clarifică aspecte istoriografice și paleografice. 

Un proiect de amploare îl constituie și lucrarea preotului dr. Nicu 
Moldoveanu care a redactat o Istorie a muzicii bisericeşti la români?, o încercare de 
colectare și sistematizare a datelor referitoare la pătrunderea muzicii bizantine în 
spaţiul românesc, evoluţia acesteia de la primele secole până în contemporaneitate, 
învățământul muzical bisericesc, muzica corală, manuscrise muzicale, cercetători 
români ai muzicii bizantine etc. 

În ciuda activităţii intense din ultimele două decenii, nu avem încă un 
răspuns edificator asupra numărului manuscriselor muzicale din bibliotecile 
românești; Titus Moisescu aminteşte în mai multe studii despre cele „250 de 
manuscrise cu notație veche”, estimând la peste 1000 numărul celor cu noua 
notație’. Au fost elaborate mai multe cataloage în ultimii ani, îndeosebi în cadrul 
studiilor doctorale, iar unele au fost deja tipărite. Au fost catalogate: 

- manuscrisele din secolul al XVII-lea (Ozana Alexandrescu); 

- manuscrisele din secolul al XIX-lea (Alexie Buzera); 

- manuscrisele din Moldova, din secolul al XIX-lea (Florin Bucescu); 
- manuscrisele din Braşov (Constantin Catrina); 

- manuscrisele din Cluj-Napoca (Petru Stanciu); 

- manuscrisele din Moldova secolele XI-XX (colectiv de autori)4; 

- manuscrisele psaltice din România (Marcel Spinei). 

Contactul cu  bizantinologi din alte țări, accesul la bibliografia 
internaţională şi posibilitatea unor burse de studiu au deschis noi perspective de 
cercetare. Printre realizările deosebite ale tinerei generaţii se înscrie studiul amplu 
asupra chinonicului duminical în perioada bizantină, întreprins de Nicolae 
Gheorghiţă, cele ale lui Costin Moisil asupra muzicii bisericești din România — o 


1 A se vedea lista acestora în bibliografia lucrării. 

2 Pr. Nicu Moldoveanu, O istorie a muzicii bisericești la români, Editura Basilica a Patriarhiei Române, 
București, 2010, 598 pagini. 

3 În cataloul manuscriselor din secolul al XIX-lea, preot dr. Alexie Buzera descrie 652 manuscrise, vezi: 
Alexie Al. Buzera, Cultura muzicală de tradiție bizantină din secolul al XIX-lea, Fundaţia Scrisul Românesc, 
Craiova, 1999, 461 pagini. 

4 Vezi lista bibliografică, secțiunea cataloage. 

5 Marcel Spinei, Catalogul manuscriselor psaltice-muzicale din România, Revista BOR, anul 123, nr. 4-6, 7-9, 
Bucureşti, 2005. 

6 Nicolae Gheorghiţă, Chinonicul duminical în perioada post-bizantină (1453-1821). Liturgică şi muzică, Editura 
Muzicală, Bucureşti, 2007, 344 pagini.; ibidem, ed. a II-a, Editura Sophia, Bucureşti, 2009. 

parte a acestora reunite în teza sa de doctorat! —, sau cercetarea asupra 
manuscriselor din categoria irmologhion în manuscrisele din România, întreprinsă 
de Constantin Secară?. 

În Transilvania, un proiect deosebit de interesant s-a derulat pe parcursul 
mai multor ani susținut de un colectiv de la Facultatea de Teologie Ortodoxă a 
Universităţii din Sibiu, tema cercetării fiind oralitatea cântării bisericeşti de origine 
bizantină în sudul Transilvaniei. De asemenea, studiile doctorale din cadrul 
Facultăţii de Teologie Ortodoxă a Universităţii „Babeş-Bolyai” din Cluj-Napoca au 
fost orientate spre cercetarea muzicii bisericești din episcopiile zonei; acestea au 
completat informaţiile istorice și au reliefat aspecte locale ale melodiilor din 
colecţiile de cântări bisericeşti. 

În 1973, Gheorghe Ciobanu nominalizat patru specialişti în domeniul 
paleografiei muzicale bizantine, alături de el fiind: Grigore Panţiru, Marin Ionescu 
și Sebastian Barbu-Bucur. Astăzi, datorită avântului pe care l-a înregistrat interesul 
pentru muzica bizantină, este greu să stabilim numărul acestora. De altfel, nu ne- 
am propus să realizăm o panoramă a cercetării muzicii bizantine, ci doar să 
prezentăm unele întrebări și răspunsuri formulate de-a lungul ultimelor decenii de 
muzicologi și paleografi români. 


5. Mai multe întrebări în loc de concluzii 


Numeroase întrebări se conturează și în prezent, în mod firesc, în legătură 
cu muzica bizantină. Constatăm cu bucurie că în Transilvania, unde tradiţia 
cântării psaltice s-a pierdut, tinerii manifestă un interes tot mai mare pentru 
muzica bizantină, mai ales din perspectiva interpretării acesteia. Majoritatea nu 
sunt muzicieni, ci artiști plastici şi teologi; membri ai grupului „Sf. loan 
Damaschin”, ei organizează manifestările intitulate „Zilele artei bizantine”, aflate 
în acest an la ediţia a XI-a. Expoziţii de artă sacră, conferințe, concerte, Workshop- 
uri etc. au menirea de a reuni anual reprezentanţi ai celor trei arte eclesiale — 
pictură, arhitectură și muzică — şi de a reînvia în acest fel arta bizantină în spaţiul 


1 Costin Mosil, The Construction of the Romanian National Church Music (1821-1914), teză de doctorat 
îndrumată de prof. dr. Katy Romanou, Universitatea din Atena (2012). 

2 Constantin Secară, Irmologhionul — tipologie, evoluție şi reprezentare în manuscrisele din România, teză de 
doctorat, Universitatea Naţională de Muzică , București, 2008, îndrumător arhid. dr. Sebastian Barbu- 
Bucur. 

3 Vasile Grăjdian, Oralitatea Cântării bisericeşti din Ardeal, Editura Universităţii „Lucian Blaga”, Sibiu, 
2004, 300 pag.; idem, Cântarea liturgică ortodoxă din sudul Transilvaniei, Editura Universităţii „Lucian 
Blaga”, Sibiu, 2007, 464 pag. 

+ Gheorghe Ciobanu, Probleme şi preocupări contemporane în paleografia muzicală românească, op. cit., p. 254. 

Transilvaniei. Invitaţi la Cluj-Napoca, profesorul Grigorios Stathis și protopsaltul 
Gregorios Anastasiou au fost asaltați de nenumărate întrebări. lată câteva dintre 
ele: 

- care este cea mai bună metodă de învăţare a cântării psaltice? 

- trebuie folosit psaltirionul (kanonaki) în procesul de învăţare al cântărilor? 

- care este interpretarea autentică? 

- în ce măsură interpretarea actuală a melodiilor psaltice se apropie de cea din 
perioada de glorie a Bizanțului? 

- care este muzica autentică, aceea care răsuna odinioară în Aghia Sophia? 

- muzica este o artă autonomă sau există o legătură între artele eclesiale? 

Șirul întrebărilor ar putea continua cu altele care se referă la detalii de 
interpretare a neumelor, de configuraţie a scărilor modale etc. Avem convingerea 
că legăturile stabilite în anul 2012 între Academia de Muzică „Gh. Dima” din Cluj- 
Napoca și Departamentul de Studii Muzicale al Universităţii din Atena vor 
contribui la lămurirea multor nedumeriri și la o mai bună înţelegere şi practicare a 
muzicii bizantine în Transilvania. 

